Alueiden komitean lausunto aiheesta "Ehdotus Euroopan parlamentin ja neuvoston päätös yhteisön toimintaohjelman käynnistämisestä sosiaalisen syrjäytymisen torjuntaa koskevan jäsenvaltioiden yhteistyön edistämiseksi"



Virallinen lehti nro C 144 , 16/05/2001 s. 0052 - 0055



Alueiden komitean lausunto aiheesta "Ehdotus Euroopan parlamentin ja neuvoston päätös yhteisön toimintaohjelman käynnistämisestä sosiaalisen syrjäytymisen torjuntaa koskevan jäsenvaltioiden yhteistyön edistämiseksi" (2001/C 144/15) ALUEIDEN KOMITEA, joka ottaa huomioon ehdotuksen "Euroopan parlamentin ja neuvoston päätös yhteisön toimintaohjelman käynnistämisestä sosiaalisen syrjäytymisen torjuntaa koskevan jäsenvaltioiden yhteistyön edistämiseksi" (KOM(2000) 368 lopullinen - 2000/0157 COD), ottaa huomioon neuvoston 24. heinäkuuta 2000 Euroopan yhteisön perustamissopimuksen 265 artiklan ensimmäisen kohdan ja 137 artiklan nojalla tekemän päätöksen pyytää aiheesta alueiden komitean lausunto, ottaa huomioon puheenjohtajansa 3. elokuuta 2000 työjärjestyksen 39 artiklan mukaisesti tekemän päätöksen antaa lausunnon valmistelu valiokunta 5:n "sosiaalipolitiikka, kansanterveys, kuluttajansuoja, tutkimus, matkailu" tehtäväksi, ottaa huomioon 14. kesäkuuta 2000 komission tiedonannosta "Tavoitteena osallisuutta edistävä Eurooppa" (KOM(2000) 79 lopullinen)(1) antamansa lausunnon 2 kohdan (CdR 84/2000 fin), ottaa huomioon valiokunta 5:n lokakuun 23. päivänä 2000 hyväksymän lausuntoluonnoksen (CdR 302/2000 rev. 1), jonka esittelijät olivat Joan Hanham (UK/EPP) ja Tommaso Sodano (I/NA), hyväksyi 13. ja 14. joulukuuta 2000 pitämässään 36. täysistunnossa (joulukuun 13. päivän kokouksessa) seuraavan lausunnon. Alueiden komitea 1. on tyytyväinen komission ehdottamaan yhteisön toimintaohjelmaan, jolla pyritään edistämään jäsenvaltioiden yhteistyötä sosiaalisen syrjäytymisen torjunnassa. 2. arvostaa sitä, että komissio toteaa sosiaalisen syrjäytymisen torjunnan kuuluvan ensisijaisesti jäsenvaltioille ja niiden keskus-, alue- ja paikallisviranomaisten vastuun piiriin(2). 3. kannattaa yhteisön toimintaohjelman kokonaistavoitetta edistää yhteistyötä, jonka avulla unioni ja jäsenvaltiot voivat vaikuttaa merkittävästi köyhyyden ja sosiaalisen syrjäytymisen poistamiseen neuvoston asettamien tavoitteiden mukaisesti. 4. on samaa mieltä siitä, että tavoitteeseen pääseminen edellyttää unionin suuntaviivojen toteuttamista jäsenvaltioiden ja alueiden toimintasuunnitelmissa siten, että asetetaan erityistavoitteita ja toteutetaan toimenpiteitä, joissa otetaan huomioon kansalliset ja alueelliset erot sekä kansainvälinen yhteistyö keinona parantaa ymmärtämystä ja käytäntöjä. 5. katsoo komission tapaan, että jäsenvaltiokohtaisissa toimintasuunnitelmissa tulisi ottaa huomioon, että sosiaalinen syrjäytyminen on monitahoinen ilmiö. Niissä tulisi käsitellä perusoikeuksia ja palveluita, muun muassa työllisyyttä, sosiaalista suojelua, terveydenhuoltoa, asumista, koulutusta ja kulttuuria. 6. on tyytyväinen Lissabonissa maaliskuussa 2000 kokoontuneen Eurooppa-neuvoston päätelmiin, joiden mukaan sosiaalista syrjäytymistä ehkäisevän yhteisön strategian tulee sisältää seuraavat asiat: - Edistetään sosiaalisen syrjäytymisen ymmärtämistä jatkuvan vuoropuhelun sekä tietojen ja parhaiden käytäntöjen vaihdon avulla yhteisesti sovittujen indikaattorien perusteella. - Sosiaalisen osallisuuden edistäminen sisällytetään jäsenvaltioiden työllisyys-, koulutus-, terveydenhoito- ja asuntopolitiikkaan. Tätä tuetaan yhteisön tasolla rakennerahastotoimella voimassa olevasta talousarviokehyksestä. - Kehitetään erityisiin kohderyhmiin kohdistuvia ensisijaisia toimia, jolloin jäsenvaltiot voivat valita toimet oman tilanteensa mukaan, ja raportoidaan niiden toteuttamisesta. 7. painottaa, että on tärkeää edistää sosiaalisen syrjäytymisen ymmärtämistä käymällä jatkuvaa vuoropuhelua sekä vaihtamalla tietoja ja parhaita käytäntöjä kaikilla tasoilla; tämä on toteutettava yhteisesti sovittujen indikaattorien perusteella siten, että toimintaan osallistuvat kaikki tärkeimmät tahot, muun muassa alue- ja paikallisviranomaiset. Komitea ehdottaa, että vaihdetaan parhaita käytäntöjä ja tietoja uusista syrjäytyneistä ryhmistä, esimerkiksi niistä, joilta tietotekniikkataidot puuttuvat. 8. korostaa paikallis- ja aluehallinnon avainasemaa köyhyyden ja sosiaalisen syrjäytymisen poistamiseen tähtäävän politiikan toteuttamisessa paikallis- ja alueviranomaisten toimiessa - yhteisöjen johtajina ja avaintoimijoina paikalliseen uudistamiseen tähtäävissä kumppanuuksissa - yhteisön kaikille jäsenille tarjottavien palvelujen toimittajina ja mahdollistajina - talouden ja työllisyyden edistäjinä - tärkeinä työnantajina paikallistasolla - paikallisen informaation ja tutkimustiedon tarjoajina(3). 9. on tyytyväinen siihen, että toimintaohjelmassa aiotaan korostaa erityisesti integroituja, kumppanuuksiin perustuvia ja osallistumista painottavia lähestymistapoja. Koska alue- ja paikallisviranomaiset toimivat yhteisöjen johtajina ja ovat avaintoimijoita paikalliseen uudistamiseen tähtäävissä kumppanuuksissa, niillä on runsaasti kokemusta sellaisten kumppanuushankkeiden kehittämisestä ja johtamisesta, joissa ovat mukana julkinen sektori, kaikki asiaankuuluvat toimijat myös vapaaehtois- ja yhteisösektorilta, yksityinen sektori sekä muut talouselämän tahot. 10. suhtautuu myönteisesti siihen, että tarkoituksena on varmistaa kaikkien ohjelmaan kuuluvien toimien yhdenmukaisuus yhteisön muuhun politiikkaan, välineisiin ja toimiin nähden laatimalla asianmukaiset mekanismit ohjelman toimien koordinoimiseksi tutkimusta, työllisyyttä, syrjimättömyyttä, naisten ja miesten välistä tasa-arvoa, sosiaalista suojelua, koulutusta, nuorisopolitiikkaa, terveydenhuoltoa sekä yhteisön ulkosuhteita koskeviin ohjelmiin kuuluvien asianmukaisten toimien kanssa. 11. korostaa mahdollisimman hyvän yhteisvaikutuksen saavuttamista kansallisten toimintaohjelmien (joissa tavoitteena on köyhyyden ja sosiaalisen syrjäytymisen poistaminen) sekä yhteisön ohjelmien ja rahoitusvälineiden välillä. Komitea painottaa, että tähän voidaan päästä ainoastaan siten, että kaikkien avaintoimijoiden, muun muassa alue- ja paikallisviranomaisten, välillä käydään todellista vuoropuhelua. 12. kannattaa Lissabonissa asetettuja yleisiä tavoitteita nostaa työllisyysaste nykyisestä 61 prosentin keskiarvosta 70 prosenttiin vuoteen 2010 mennessä, puolittaa köyhien lasten lukumäärä vuoteen 2010 mennessä ja vähentää köyhyysrajan alapuolella elävien osuutta 18 prosentista 15 prosenttiin vuoteen 2005 mennessä ja 10 prosenttiin vuoteen 2010 mennessä. Komitea korostaa kuitenkin, että toimintaohjelman kolmea toimintalinjaa tulisi soveltaa muun muassa seuraaviin ryhmiin: - työttömät, jotka pystyvät toimimaan työmarkkinoilla - työttömät, jotka eivät pysty toimimaan työmarkkinoilla ammattitaidon ja koulutuksen puutteen takia - työssä käyvät, jotka ovat syrjäytyneet sosiaalisesti lyhytaikaisen työttömyyden ja/tai alhaisen palkan ja/tai työhön liittyvien etuuksien puutteellisuuden takia - henkilöt, jotka eivät voi osallistua työelämään (esimerkiksi sairauden tai huoltovelvollisuuksien takia) - puutteellisten etuuksien ja eläkkeiden takia syrjäytyneet ikääntynet ihmiset - tietoyhteiskunnan ulkopuolelle jääneet - jälkiteollisen vaiheen johdosta työmarkkinoilta syrjäytyneet. 13. tähdentää, että sosiaalisen syrjäytymisen piirteiden, kehityksen, syiden ja suuntausten tarkastelua koskevan ensimmäisen toimintalinjan täytäntöönpanossa tulee ottaa huomioon seuraavien periaatteiden arvo ja merkitys: - jäsenvaltio- ja paikallistasolla tuotetun tiedon arviointiin soveltuvien jäsenvaltiokohtaisten, alueellisten ja paikallisten indikaattoreiden - monialaiset indikaattorit mukaan luettuina - kehittäminen euroopanlaajuisten vertailujen mahdollistamiseksi - tiedon jakaminen kaikilla hallintotasoilla - niin paikallis-, alue-, jäsenvaltio- kuin yhteisön tasolla - sen varmistaminen, että kaikki toimijat ja ryhmät pystyvät käyttämään ja tulkitsemaan yhteisiä indikaattoreita asianmukaisesti ja tehokkaasti (tämä liittyy viidenteen puiteohjelmaan, johon sisältyy avaintoimintakokonaisuus "tutkijavoimavarojen lisääminen ja sosiaalis-taloudellisen tietopohjan laajentaminen"). 14. ehdottaa, että asianmukaisten määrällisten ja laadullisten indikaattorien (ensimmäinen toimintalinja) erittelemiseksi ja hyvien käytänteiden vaihtamisen helpottamiseksi komission tulisi - kehittää sosiaalisen syrjäytymisen torjunnassa hyviksi osoittautuneiden käytänteiden eurooppalainen tietokanta, joka sisältää jäsenvaltiokohtaisten ja paikallisten indikaattoreiden tietopankin - kuulla alueiden komiteaa tämän tietokannan rakenteesta ja sisällöstä - hankkia tietokantaa koottaessa tietoa ja tilastoja jäsenvaltioiden paikallis- ja alueviranomaisten yhdistyksiltä(4). 15. painottaa alue- ja paikallisviranomaisten osallistumista toimintaohjelman kehittämiseen ja täytäntöönpanoon, sillä - paikallis- ja alueviranomaisilla on arvokasta tietoa ja kokemusta sosiaalista syrjäytymistä ja sen torjuntaa koskevien yhteisten indikaattoreiden kehittämisestä ja niiden soveltuvuudesta paikallisiin- ja alueellisiin oloihin - alue- ja paikallisviranomaiset voivat auttaa siirtämään yhteisön suuntaviivoja jäsenvaltiokohtaisiin ja alueellisiin toimintalinjoihin asettamalla erityiset tavoitteet ja hyväksymällä toimia, joissa otetaan huomioon valtioiden ja alueiden väliset erot - alue- ja paikallisviranomaisilla on arvokasta kokemusta rakennerahasto-ohjelmien suuntaamisessa; tämä on tärkeää, kun sosiaalisen syrjäytymisen käsittely pyritään sisällyttämään työllisyys-, koulutus-, terveydenhoito- ja asuntopolitiikkaan - alue- ja paikallisviranomaisilla on arvokasta kokemusta sosiaalista syrjäytymistä koskevista kansainvälisistä hankkeista (esim. edellinen yhteisön työllisyysaloite). 16. on tyytyväinen siihen, että aikomuksena on kiinnittää huomiota osaamisyhteiskuntaan liittyviin syrjäytymistä koskeviin aiheisiin. Komitea painottaa, että paikallis- ja alueviranomaisilla on avainasema varmistettaessa, että palvelut ovat yhteisön kaikkien ryhmien saatavilla. Lisäksi ne luovat tieto- ja viestintäteknologiaa hyödyntämällä yleiskuvan alueella tarjolla olevista palveluista ja tehostavat siten yhteydenpitoa kansalaisiin, helpottavat vapaa-ajan- ja kulttuuritoimintaan osallistumista, edistävät kansalaisten aktiivisuutta ja varmistavat, että ihmiset voivat osallistua demokraattisiin prosesseihin(5). 17. kiinnittää huomiota komission ehdottaman kokonaisrahoituksen riittämättömyyteen (70 miljoonaa euroa viiden vuoden jaksolle), sillä on epätodennäköistä, että määrärahoilla voidaan kattaa asianmukaisesti kaikki kolme ehdotettua toimintalinjaa ja auttaa jäsenvaltioita vaikuttamaan ratkaisevalla tavalla köyhyyden poistamiseen. Komitea ehdottaa määrärahojen lisäämistä. 18. korostaa, että kaikkien jäsenvaltioiden tulee osallistua kansallisten toimintasuunnitelmien säännölliseen seurantaan ja arviointiin, jotta ne voivat punnita ja kommentoida kehitystä suhteessa yhteisön ja jäsenvaltioiden asettamiin tavoitteisiin. 19. huomauttaa, että toimintalinjoja tulisi soveltaa samalla tavalla sekä kaupunki- että maaseutualueilla. 20. toivoo, että pyrkiessään ottamaan kaikki osapuolet mukaan toimintaohjelmaan komissio vaihtaa säännöllisesti näkemyksiä alue- ja paikallishallinnon edustajien kanssa (sekä kansalaisjärjestöjen ja työmarkkinaosapuolien kanssa, kuten 5 artiklan 1 kohdassa todetaan). 21. toivoo, että ohjelmaan liittyvissä komission suuntaviivoissa vaaditaan jäsenvaltioita kuulemaan paikallis- ja alueviranomaisia, kun kehitetään maakohtaisia toimintasuunnitelmia ohjelman ensimmäisen toimintalinjan osana, ja että alueiden komitea on mukana euroopanlaajuisten indikaattoreiden laadinnassa (Euroopan unionin neuvoston 17. lokakuuta 2000 tekemän poliittisen sopimuksen 4 kohdan mukaisesti), sillä - osasta kansallisia tavoitteita ja indikaattoreita voi olla hyötyä Euroopan tasolla tehtävässä vertailussa - paikalliset tavoitteet ja indikaattorit voitaisiin levittää tiedoksi tavoitteita ja indikaattoreita koskevan eurooppalaisen tietokannan välityksellä - alue- ja paikallisviranomaisten kokemus ja osaaminen tietojen keräämisessä vaikuttaa käytännön tasolla siihen, mitä tietoja jäsenvaltioissa ja yhteisössä voidaan kerätä(6). 22. korostaa, että alueiden komitean on tärkeää osallistua EU:n puheenjohtajavaltion kanssa vuosittain järjestettäviin sosiaalista syrjäytymistä käsitteleviin EU:n pyöreän pöydän kokouksiin. 23. kehottaa Eurooppa-neuvostoa ja Euroopan parlamenttia toimimaan sen varmistamiseksi, että paikallis- ja alueviranomaisten rooli tällä politiikan alalla tunnustetaan asianmukaisesti(7). Bryssel 13. joulukuuta 2000. Alueiden komitean puheenjohtaja Jos Chabert (1) EYVL C 317, 6.11.2000, s. 47. (2) CdR 84/2000 fin, 2 kohta. (3) CdR 84/2000 fin, 3 kohta. (4) CdR 84/2000 fin, 17 kohta. (5) CdR 84/2000 fin, 6 kohta. (6) CdR 84/2000 fin, 18 kohta. (7) CdR 84/2000 fin, 18 kohta.